Ulla-Kirsti Junttilan ja Timo Uralan suunnittelema *Porkkalan palauttamisen muistomerkki*, joka paljastettiin vuonna 2006 Espoon Kivenlahdessa.
**Ulla-Kirsti Junttila** (os. Vinberg, s. 1950) on suomalainen teollinen muotoilija, joka on erikoistunut kaupunkiympäristön suunnitteluun ja tutkimiseen sekä kadunkalusteiden muotoiluun. Hänet palkittiin vuonna 1987 ensimmäisellä Vuoden teollinen muotoilija -palkinnolla.

Ulla-Kirsti Junttila valmistui Taideteollisesta korkeakoulusta teolliseksi muotoilijaksi vuonna 1978 ja taiteen lisensiaatiksi vuonna 1994. Hän on työskennellyt valmistumisensa jälkeen silmälasien kehyssuunnittelijana Instrumentarium Oy:ssä vuosina 1978-81, tutkijana ja suunnittelijana omassa muotoilutoimistossa vuosina 1981-90, tuote- ja ympäristösuunnittelijana Helsingin kaupungin rakennusvirastossa vuosina 1991-2003 sekä Sito Oy:n johtavana konsulttina ja kaupunkisuunnitteluosaston päällikkönä vuosina 2003-2015. Hän on toiminut pääsuunnittelijana tai ympäristösuunnittelusta vastaavana henkilönä lukuisissa kävelykatujen, aukioiden, torien ja muiden julkisten kaupunkitilojen perusparannushankkeissa, joista mainittakoon Kampintori (1997) ja Keskuskadun kävelykatu (2010) Helsingissä, Kotkan torin perusparannus (2004) sekä Oulun Rotuaarin perusparannus (2010). Lisäksi hän on ollut toteuttamassa monia esteettömyyshankkeita.

Kadunkalusteet ovat muodostaneet keskeisen osan hänen muotoilutyöstään. Oman toimiston puitteissa Junttilan voitti vuonna 1981 Oy Lohja Ab:n järjestämän, Petter Forsströmin mukaan nimetyn suunnittelukilpailun betonisella kadunkalustesarjalla *Elemento*. Se tuli tuotantoon vuonna 1982 Lemminkäinen-yhtiön toimesta. Sarjaa on sittemmin valmistanut Rudus. Junttilan suunnittelemia *Promenad*-sarjan ulkokalusteita valmistaa Lappset.Rakennusvirastossa hän suunnitteli 1990-luvulla Helsingin kaupungin oman kadunkalustemalliston ja vastasi Helsingin kaupungin katutaidehankkeista. Hänen omia toteutuneita ympäristötaideteoksia ovat Porkkalan palauttamisen muistomerkki Espoon Kivenlahdessa (2006) yhdessä Timo Uralan kanssa ja Kristallimaja Espoon Matinkylän uimarannalla (2008).

Suunnittelutyönsä lisäksi Junttila on toiminut tuntiopettajana Taideteollisessa korkeakoulussa ja Lahden ammattikorkeakoulussa sekä luennoinut kaupunkisuunnittelua käsittelevillä kursseilla, koonnut alan näyttelyitä ja kirjoittanut useita kirjoja kaupunkiympäristön suunnittelusta.

Eläkkeelle jäätyään vuonna 2015 hän on opiskellut luovaa kirjoittamista mm. Turun yliopistom Mestarikursseilla sekä Turun Kirjantalon Kirjailija-akatemiassa, joiden puitteissa on syntynyt sekä romaanikäsikirjoituksia että novelleja.

Julkaisuja
----------

* Junttila, Ulla-Kirsti. *Muuttuvat kadunkalusteet*. Rakennuskirja, 1986. ISBN 951-682-131-6.
* Junttila, Ulla-Kirsti. *Kaupunkiympäristön suunnittelu.* Rakennustieto, 1995. ISBN 951-682-365-3.
* Junttila, Ulla-Kirsti ja Mikko Koivistoinen, *Katuympäristön suunnitteluopas.* Suomen Kuntatekniikan Yhdistys, Viherympäristöliitto, 2002. ISBN 952-9710-04-6.
* Junttila, Ulla-Kirsti ym. *Betoni- ja luonnonkivituotteet päällysterakenteena*. Suomen betonitieto, Suomen kuntatekniikan yhdistys, 1997. ISBN 952-5075-02-8.
* Junttila, Ulla-Kirsti. *Kaupunkimuotoilu 30, Kaupunkimuotoilun kolme vuosikymmentä.* Public Design Oy, 2011. ISBN 978-952- 92-9112-0.
* Junttila, Ulla-Kirsti (päivitys, päätoim.) ym. *Katuympäristön suunnitteluopas.* Suomen Kuntatekniikan Yhdistys, Viherympäristöliitto, 2011. ISBN 978-952-5225-60-0.
* Junttila, Ulla-Kirsti ym. *Hyvä kaupunkiympäristö - parempi elämä*. Suomen Rakennusmedia, 2012. ISBN 978-952-269-069-2.
* Junttila, Ulla-Kirsti *Poikani Olavi*, romaani, BoD Books on Demand, 2023. ISBN 978-951-56-8295-6
* Junttila, Ulla-Kirsti *Tuntematon täydennysmies*, romaani, BoD Books on Demand, 2023. ISBN 978-952-80-1906-0

Lähteet
-------

1. ↑  Junttila, Ulla-Kirsti: Porkkalan palauttamisen muistomerkki *Designarkisto*. Elinkeinoelämän keskusarkisto. Viitattu 23.12.2018.
2. ↑  Junttila, Ulla-Kirsti, 1950- *Fennica-tietokanta*. Kansalliskirjasto. Viitattu 23.12.2018. [vanhentunut linkki]
3. ↑  Harava, paperitekstiilit ja näyttelyarkkitehti palkittiin.  *Helsingin Sanomat*, 21.5.1987, s. 18. Näköislehden aukeama (tilaajille).
4. ↑  Junttila, Ulla-Kirsti: Elemento-ympäristötuotesarja *Designarkisto*. Elinkeinoelämän keskusarkisto.  Arkistoitu 24.12.2018. Viitattu 23.12.2018.
5. 1 2 3  Ulla-Kirsti Junttila *Designarkisto*. Elinkeinoelämän keskusarkisto.  Arkistoitu 24.12.2018. Viitattu 23.12.2018.